Tempesta

Lampad’e tronat in sa nott’iscura
chi paret alluta in fogu ogni muntagna.
Tremet sa terra antiga in dogn’intragna
in cust’ira potent’e sa natura.

E sas saittas in tant’istrasura
in mes’a s’iscurore ’e sa campagna
che un’istriscia ’e gesso in sa lavagna
lughen de improvvisa biancura.

Est gai s’anima mia certas bortas
conturbada de fortes sentimentos
e giro che unu maccu in dogn’istanzia,

Prite sas mezzus cosas paren mortas.
Ma tott’ind’una in mesu a sos turmentos
che una saitta lughet s’isperanzia.